Støre vil snakke med Kongo om Moland og French
Utenriksdepartementet bekrefter overfor NRK at møtet trolig vil skje i New York neste uke mellom utenriksminister Jonas Gahr Støre (Ap) og den kongolesiske utenriksministeren. UD har bedt om et slikt møte på bakgrunn av at Tjostolv Moland og Joshua French er dømt for drap og spionasje i Kongo og har vært fengslet i landet siden 2009.- Utenriksministeren skal til New York i neste uke, og vi har bedt om et møte med kongoleserne for å fortsette dialogen vår med Kongo i forhold til en eventuell benådning og en soningsoverføring til Norge for Moland og French, sier pressetalsmann i UD, Frode Andersen. Også under FNs hovedforsamling i 2011 var det et tilsvarende møte mellom norske og kongolesiske myndigheter. - Det viktigste for oss er en overføring til Norge. Om det skjer gjennom en benådning eller en soningsoverføring er vi åpne for å diskutere. Men det sentrale punktet er å få de to til Norge, sier Andersen.Mathilde Moland, mor til Tjostolv Moland, sier at hun som pårørende ikke har hørt et ord fra UD om at disse nye møtene planlegges. - De burde ha kunnet informere oss, sier hun. Hun sier at hun snakket med sønnen på telefon for noen dager siden. - Konklusjonen i den samtalen er at de to regner med enda en jul i fengsel i Kongo. Og det har vel jeg også tenkt. Jeg hadde ikke tenkt å si det til ham, men han sa det til meg, sier hun.
Jonas Gahr Støre skal møte Kongos utenriksminister for å snakke om de to dødsdømte nordmennene.